khistorydata/jeongjo-sjw-relations huggingface dataset:
정조 11년
判中樞府事黃景源行禮曹判書李命植右參贊徐有隣兵曹判書金履素前判書吳載純江華留守趙鼎鎭行副司直金峙默吏曹參議李時秀禮曹參議李集斗副司直徐鼎修水原府使鄭東浚副司直金載瓉徐龍輔趙尙鎭李祖承洪秉纘徐有成李敬一李泰永權李謙彬江界府使李頤祥前府使洪文泳直閣鄭大容校理趙弘鎭鄭萬始修撰李書九副修撰申馥副司果朴廣源申耆曺允大趙濟魯李太亨沈樂洙金啓洛宋民載李庚運洪聖淵宋銓李尙度成種仁尹羽烈金熙朝朴基正成德雨李羽晉洪義浩鄭東觀正言洪樂貞前校理沈晉賢前持平尹翊東檢閱李崑秀尹行任金祖淳前五衛將李命楫徐命瑞副正曺允亨庶尹朴一源副司果李淑前司禦金履信前翊衛李弘之尹昌濂正郞李晩秀前翊贊洪大榮前衛率朴綏源尹昹縣監尹守翼主簿尹光柱監察金麟淳正郞鄭述仁前佐郞宋耕玉佐郞徐弘輔李敬魯主簿李永瑗前副率李克永別檢金鍒敎官金正淳宋煥昌等疏曰伏以嗚呼臣等眞是木石之頑耳昨夏禍變之初旣不能殉身以從慈敎頒下之後又不能碎首效死居然歲籥倐改春物載新悲音容之寢邈奈冤恨之徒積悠悠蒼天此何人斯噫臣等之尙未齊聲一請誠有待耳臣等俱以舊日僚屬豈或一刻暫忘於此而或隨賓啓之後或叨言責之列以章以奏謂可以亟回天心而經月經歲尙不得快報國讎則臣等於此情已窮矣痛益深矣此時此情又豈天理人情之所可已哉嗚呼五月之變乃宗社之大變也五月之冤卽臣民之至冤也變之大而冤愈深冤之至而疑乃生人心之驚惑國言之喧騰粵自變出之初而已極矣況今諺敎誕頒群蒙大覺向之驚怪而疑惑者今則曰症形果有所祟禍變果有所以而宗社之讎今始可復臣民之冤今乃可洩窮査極覈必報乃已惟日夕是俟乃殿下以疑無指的牢拒群請謂以至重而俾不敢輕議諭以勿煩而使不得繼陳臣等抑塞冤鬱實莫曉聖意之攸在也殿下儘以爲初無可疑之端乎諸臣批旨惟以無的疑爲敎則疑之一字固未嘗無也若從可疑之跡而先盡窮詰之方則端緖必可得矣指的必有在矣今也跡則幾露而旋爲掩覆事在必覈而從以彌縫使此窮天極地之冤勒使隱忍强要鎭定其於不容已之地施此行不得之事此臣等所以萬萬崩迫節節滋惑者也臣等愚慮可疑之端無所不到而姑就其已著者言之則彼逆醫乳媼卽是究覈之一端症候之秘諱熱劑之妄進無非窮凶莫測之事而至於乳道徑斷又是最初頭一大疑案況醫媼之交相關涉者情迹極其殊常傳說去益狼藉渠不過至卑至賤之類凶謀秘計決不能自辦必有一種下逞之徒表裏和應暗地指使而然也今若先從此輩鉤得陰圖則情節無不畢露脈絡何所不至而今殿下强咈群情尙靳處分使已綻之疑端終不得以畢覈臣等死罪不敢知殿下何惜於此輩始而薄竄不以其罪終又曲貸不許一問耶嗚呼匹夫之讎尙思必報況以八域之所同仇一天之不共戴而寧或一日容忍不思所以洩此冤復此讎乎嗚呼壬寅之歲甲辰之秋卽擧國臣民蹈舞歡忭之日也況臣等忝叨宮席昵近离輝延頸之誠攅手之祝有倍於他人矣顧今銅闈之尺衣莫攀栗阡之露草已宿又從以讎怨莫報疑憤層積崩心之痛刻骨之冤結轖方寸按住不得玆將沬血之忱仰陳同聲之籲伏願聖明深留睿念俯哀微衷亟軫次第鉤覈之方俾洩大小冤迫之情焉答曰省疏具悉須見宰臣鄭述祚疏批
정조 11년
判義禁金鍾正知義禁李𡊠同義禁趙瑍金魯淳等疏曰伏以頃因本府徒流單有圍抹而下依此擧行之命而自政院今始頒下乃龜柱事也臣等相顧愕眙不料聖明之時有此乖當之擧也龜柱貫盈之罪已悉於前後合啓今不必更煩而當初島棘已是失刑之大者終至於出置善地臥死牖下而國法王章掃地盡矣又豈可永刋於徒流之案有若尋常罪謫之身死勿論者然哉夫王法不行於生前罪籍徒留於死後其在誅亂之道已失嚴討之義然冊書不泯鐵案猶在則亦可以存義理於一半留懲討之影子而今若竝此而去之是一半之義理無復遺餘矣懲討之影子亦且消滅矣古今天下寧有凶逆如龜柱而旣逭三尺之常刑終無一字之錄牒也哉臣等固知今玆之命亶出於仰慰慈意而伏惟我慈聖殿下燭理至明秉義至正頃下綸音誅亂賊於將萌扶王綱於旣頹明白嚴正便是一部春秋卽此推之徒爲私恩之曲伸而反撓公法之至嚴者夫豈慈意之所悅哉竊恐殿下所以仰體者宜在此而不在彼也臣等忝在執法之地倍切憂慨之忱雖萬萬被罪決不敢奉行玆以執藝之義聯陳短章伏乞聖明更加深思亟寢前命以嚴懲逆之典不勝幸甚云云答曰省疏具悉須見堂批卿等之言過矣
정조 11년
大司諫朴天行疏答曰省疏具悉原疏則有上款云云已付丙附陳諸條悉諭他批爾其勿辭察職原疏未下
정조 11년
以前大司諫李義行上疏校理李羽晉上疏知義禁李𡊠等上疏校理鄭萬始上疏前大司憲李亨逵上疏知義禁李𡊠上疏持平沈銖上疏傳曰已有筵敎續續提敎亦甚屑越故姑皆留中矣今則事端稍息原疏自內付丙矣
정조 11년
都承旨蔡弘履疏曰伏以臣昨伏見堂箚到院者以諸承旨無難奉行循例頒布論斥備至乃有譴罷之請噫龜賊三大罪案卽萬古所無之劇惡大逆而顯戮未加於生前罪名又抹於斃後者此實殿下萬萬非常之擧而臣忝在惟允之地粗效沬血之義草草數啓誠未仰格終未蒙允畢竟頒下人言至此臣固甘受臣於特敎鎖直之時遽然擅離極知私義之悚惶而事關廉防不得已冒萬死略入文字徑出禁扃伏乞聖明俯垂諒察亟削臣職以安微分以肅朝綱千萬幸甚答曰省疏具悉許遞
정조 11년
右副承旨洪明浩同副承旨曺允大疏曰伏以臣昨伏見堂箚之到院者以龜賊罪案爻周頒布事有諸承旨譴罷之請臣亦伊時承宣中人耳滿心慙憤直欲鑽地而不可得嘻噫龜賊窮天地之罪卽亘萬古所無之逆而顯戮未加於生前輿憤尙切於斃後則竝與罪案而乃有爻周之命此實殿下萬萬過中之擧而臣忝居惟允之地未效碎首之義草草三啓終不免擧行之歸自顧慙痛若無所容人言勒攻固所甘心而亦何敢晏然在直不思所以自靖之道乎臣明浩追後入院旣未參聯籲之列因循度日終莫效繳還之誠其爲溺職尤有甚焉臣顧自訟人謂斯何玆敢忙陳短章徑出禁扃伏乞聖明俯賜矜諒亟削臣等所帶之職以安私分因治臣等擅離之罪以肅朝綱千萬幸甚答曰省疏具悉許遞
정조 11년
校理李羽晉副修撰嚴思憲等箚答曰省箚具悉此非丹書不過鬼錄抹與不抹不必爭執矣原箚未下
정조 11년
同知鄭述祚疏曰伏以臣伏讀先大王庚戌祭文有曰都付命也一例寬哀何意凶賊伏在肘腋逞憾丙申終遂其逆之句未嘗不三復嗚咽豈意今日復見此事耶嗚呼五月之變九月之喪荐疊於數朔之間大小驚遑中外疑惑而宮禁嚴秘端倪莫測及奉我王大妃殿所下諺敎始知症情自初怪底臣民之悲冤痛迫無異於變出之初孰不欲卽地究覈快洩輿憤而一日二日尙至今寂然無聞此臣等所以沬血飮泣如不欲生者也夫以先大王日月之明鑑洞燭鬼蜮之情狀鉏治凶穢肅淸宮禁則今我殿下仰體先朝之威斷俯答臣民之悲憤特一處分間事臣固知不可人人而疑之事事而疑之而卽今可疑之端其不在逆醫之用藥妖媼之斷乳乎今之逆醫妖媼卽庚戌順貞輩旣有搬問之堦而每以疑無指的難於究覈爲敎何也在庚戌則猶能摘發於三年之後而今則時日未久端緖易覈況伊時昵近左右之際出入肘腋之間亦安知無如順貞者乎賓啓伏閤自是次弟應行之事不得請則不可止者側聽至今此歲已暮而無有乎爾終亦無有乎爾如此則君讎無可復之路罪人無可得之日天下後世將謂今日何如也臣自聞此事寸腸欲裂亟欲治章叫閤而時則鞫獄方張二字刀削未殄繼又諸疏迭發王法將擧故隱忍縮伏蓋有待耳到今聖批無覈發之敎朝廷有泄沓之歎時日逾邁人心易狃將或置之相忘之地始敢瀝血陳懇後時之罪臣實難逃念臣自從五月以後心魄俱喪居常冤酷百倍他人每有古人爲太子一死之願今若讎怨終未復而義理終未伸則地下他日尙何面目趨走於孝昌墓一步地乎伏乞聖明先降逆醫乳媼謾鞫之命搬問情節快行誅討以洩一國悲憤之情焉臣無任云云答曰省疏具悉卿不聞大臣筵敎乎痛冤之情豈後於卿而如是泄泄也
정조 11년
丁未正月十四日辰時上御誠正閣大臣漢城判尹召對同爲入侍時同副承旨曺允大假注書李德鉉記事官李相璜金祖淳左議政李福源漢城判尹鄭昌順參贊官洪明浩直閣鄭大容侍讀官李羽晉檢討官嚴思憲以次進伏訖福源進前曰朝晝異候聖體若何上曰一樣矣福源曰王大妃殿氣候若何上曰一樣矣福源曰惠慶宮氣候若何上曰一樣矣福源曰上疏已盡仰達而臣之情私不得請則不可止惟望體諒焉上曰予有言於領敦寧者卿可以聞知卿懇若此非不欲體諒而若以休退爲辭則不可許矣福源曰臣受恩深重豈可以退爲事而時方則便爲無用之物不可徒費廩祿矣上曰原任奉朝賀一也姑待國勢之鞏固更請三字之銜好矣仍命書傳敎曰昨於別諭略示予意唯今進接之擧蓋出於挽其長往之志暫副就閑之懇也今筵予旣得諾於大臣然猶相持是豈敬禮之意左相今姑勉副以便調理又命書傳敎曰大臣置處政事當日爲之命大臣先退福源承命退出昌順曰發賣有命抄戶方始各部擧行誠爲時急而東部都事金載謙適有實病無以供職奉事崔陽羽受由下鄕姑未上來云合有變通之道今姑改差何如上曰依爲之出擧條上曰東部官員改差之代令該曹今日政各別擇差出榻敎命書傳敎曰今因次對時入侍稟定事聞之備堂未及啓下云此時京兆尹多有稟議廟堂事具其資歷亦合差下漢城判尹鄭昌順備堂啓下今日未及稟處事皆令後日次對時隨卽議于大臣鱗次稟處上命進講羽晉思憲明浩大容以次讀奏名臣錄訖上命進文義羽晉曰蘇洵之來京一時學者莫不以爲師法而挽近以來師道無聞朝廷少矜式之處黨塾無訓迪之士識者之歎厥惟久矣殿下以睿聖之姿居君師之位育莪之化方勤於聖念待文而具政在於今日伏願深軫作育之方期有丕變之效焉上曰其言好矣下番亦陳文義可也思憲曰蘇洵卽一代之人才韓琦薦其人歐陽脩上其書以韓歐之薦拔而洵之官止於校書郞人才之難旣如是用人之難又如是殿下居君師之位凡於得人用人之道深留聖念是臣區區之望也上曰其言亦好矣參贊官閣臣亦陳文義可也明浩大容曰上下番已悉陳之矣上命退諸臣以次退出
정조 11년
丁未正月十四日巳時上御重熙堂同副承旨入侍時同副承旨曺允大假注書李德鉉記事官李相璜金祖淳以次進伏訖上命書傳敎曰大凡繳還之規亦有妙理層節往古來今豈有若近日政院貌樣乎此意已於向筵有言於大臣者若不變今而復古則將使命令無以行紀綱無以張而反有乖於出納惟允之意近日所謂繳還名雖覆逆實則避事此習不革流弊難言絲綸之下若有違物情拂公議者當觀本事之大小輕重或封還而論奏或頒布後陳勉各有界限無相紊亂然後始可謂得繳還之體矣今之承宣不然視政院如逆旅惟以挨過巧免作一方便之要計先入者如此後入者又如此一日二日且納且下至令院隷聲澌中使脚軟其爲瞻聆之貽羞爲如何此際又或有原啓付丙之命則中使摺其方燃之紙狂奔疾走匍匐下院中禁不得呵道承旨未及出待豈特一戱劇之擧而已國體到底掃地無餘而然猶無一人擔着依舊是漫漶似此承宣將焉用哉昨日政院擧行最覺開眼而反遭堂箚之論斥此而若不明賜處分政院革之之外無他道然啓沃之責豈必深責於今人入直玉堂爲先遞差此後政院萬有一復踵謬習無論緊漫一例煩浼嶺海之典烏可逭也此意皆令知悉上曰惠慶宮進服加減甘吉湯一貼式煎入出榻敎命退承史以次退出
정조 11년
行都承旨沈豐之坐左承旨李亨元坐直右承旨洪仁浩坐直左副承旨趙衍德坐右副承旨洪義榮未肅拜同副承旨金魯永坐注書金孝建病一員未差假注書李德鉉仕尹光顔仕直事變假注書李顯秀仕
정조 11년
傳于趙衍德曰禮房承旨馳詣受香所奉審摘奸以來
정조 11년
金魯永啓曰大司憲洪秀輔疏批未下執義李師濂陳疏入啓掌令崔景岳問啓未下持平任希遠引避退待掌令白仁煥持平柳甲基俱在外監察茶時之意敢啓傳曰知道
정조 11년
李亨元啓曰禁衛營御營廳將官來言今日本營軍兵日次私習云矣敢啓傳曰知道
정조 11년
李亨元啓曰專經武臣殿講十七日爲之事命下矣處所以何處爲之乎敢稟傳曰熙政堂爲之
정조 11년
趙衍德啓曰專經文臣殿講十七日爲之事命下矣處所以何處爲之乎敢稟傳曰熙政堂爲之
정조 11년
洪仁浩啓曰明日常參經筵取稟之意敢啓傳曰停
정조 11년
李亨元啓曰禁衛大將徐有大御營大將李敬懋以東南關王廟獻官今方受香去矣所授命召及徐有大兼帶右邊捕盜大將命召及大將牌傳令牌來請還納何以爲之敢稟傳曰仍佩往來
정조 11년
李亨元啓曰禁衛大將徐有大御營大將李敬懋仍佩往來事命下矣將兵之任不可一刻無摠察之人何以爲之敢稟傳曰各營都提調摠察發牌郞廳聽傳敎
정조 11년
李亨元啓曰右邊捕盜大將徐有大仍佩往來事命下矣在前如此之時有他邊大將兼察之例今番則何以爲之敢稟傳曰依此爲之牌招聽傳敎
정조 11년
傳于李亨元曰大臣備局堂上引見
정조 11년
傳于洪仁浩曰違牌承旨許遞前望單子入之待下批牌招察任
정조 11년
承旨前望單子入之沈豐之金魯永曺允大落點
정조 11년
承旨前望單子入之洪義榮落點
정조 11년
以同副承旨洪義榮牌不進罷職傳旨傳于洪仁浩曰只推更爲牌招
정조 11년
李亨元啓曰領議政金致仁依下敎來待矣傳曰入侍
정조 11년
李亨元啓曰卜相事命下矣領議政金致仁卽爲命招何如傳曰允
정조 11년
以賓廳卜相望單子傳于李亨元曰加卜
정조 11년
傳于李亨元曰加卜已有筵中酬酢不必更爲請對稟定矣
정조 11년
卜相領府事鄭存謙判府事徐命善領敦寧洪樂性判府事李福源金熤奉朝賀徐命膺加卜趙璥
정조 11년
洪仁浩啓曰副校理成種仁修撰李百亨鄭大容副修撰申馥纔已罷職校理權裕在外副校理沈煥之疏批未下玉堂上下番俱空事甚未安未差之代今日政差出待下批仍卽牌招入直何如傳曰允
정조 11년
洪仁浩啓曰副校理宗民載修撰李顯靖牌不進罷職傳旨今方捧入而玉堂上下番俱空事甚未安今日政新除授玉堂待下批牌招入直何如傳曰允俄筵聞大臣筵奏政若予意晝講有命之後玉堂之無端不卽肅謝極爲未安當該玉堂竝罷職
정조 11년
有政判書參判未差參議李集斗進左副承旨趙衍德進
정조 11년
以李度默爲禮曹參判金載瓚爲原春監司李謙彬爲安東府使朴光迪爲洪原縣監右議政趙璥承文都提調趙敬
정조 11년
再政以李在簡爲戶曹判書李太亨爲校理李彦祐爲副修撰
정조 11년
以戶曹判書李在簡牌不進推考傳旨傳于洪仁浩曰更爲牌招
정조 11년
洪仁浩以吏批言啓曰右議政金熤勉副事命下矣當爲處置而領敦寧一窠他大臣今方見帶本曹無相當窠依例送西之意敢啓傳曰知道
정조 11년
李亨元以兵批言啓曰前右議政金熤勉副送西事命下矣領中樞一窠判中樞二窠他大臣今方見帶依例加設判中樞下批之意敢啓傳曰知道
정조 11년
兵批判書金履素病參判申益彬病參議朴天衡入直進參知柳誼病左承旨李亨元進判府事金熤單付
정조 11년
洪仁浩以吏批言啓曰公山以大逆不道罪人𨩌胎生邑去戊戌年降號矣今已準十年之限公山府陞爲公州牧何如傳曰允
정조 11년
以副校理宋民載修撰李顯靖牌不進罷職傳旨傳于洪仁浩曰只推
정조 11년
傳于趙衍德曰昨日違牌玉堂許遞前望單子入之成種仁鄭大容落點
정조 11년
以獻納權恢牌不進罷職傳旨傳于洪仁浩曰只推
정조 11년
傳于李亨元曰禮房承旨入侍
정조 11년
以農圃內官安仁宅手本傳于洪仁浩曰旣因特敎題給斯速代給不必粘連回啓直爲分付
정조 11년
以京畿監司狀啓利川府民家失火事傳于洪仁浩曰雖在之次被歉則一也遭此回祿之災唉彼數十戶饑民將何聊活言念至此如見其宛轉之狀方遣宣傳官慰諭民人仍令摘奸形止以來亦自本道援例接濟使之東作前結構入處事回諭
정조 11년
以黃海監司啓本罪人放未放開坐事傳于洪仁浩曰赦典事體何等嚴重且其赦名各異則觀此前海伯啓本謂以討逆頒赦纔修啓本今於上號慶不必架疊登聞只以前修啓後到配之類錄啓者不但事未前聞揆以道理極爲駭然該道臣罷職捧納承旨從重推考此啓本還下送不多日內使之改修正入啓
정조 11년
以全羅監司狀啓歲前救急飢口穀數開坐事傳于洪仁浩曰無曰九重邃邈自有考勤慢之道況卿之報效在此一擧邑鎭設賑處如或有一民顚壑一夫失所是卿不善董飭也烏可免辜負之罪乎爲先以此惕念守令邊將中不堪任者早卽狀聞論列俾無從後現發於他岐按廉之弊事回諭忠淸慶尙監司等處亦以此有旨謄送仍以須各慥慥無敢怠忽事一體下諭
정조 11년
沈豐之以禮曹言啓曰今此三揀擇後別宮處所預爲稟定然後可以及期修理以何宮擧行乎敢稟傳曰以本家近處家舍中定用而家舍不必買取詣闕後還給本主依前例爲之該本宮則當於間架差小處追後求定此意分付戶曹別宮修理時中使掖隷出送徒貽弊端都廳與別工作及別看役進往擧行墻垣勿爲新築只以把子防遮修理則亦只內大廳房舍爲之以楮油紙塗褙而鋪陳別紋席爲之事分付今番則別工作亦以一人兼察可也
정조 11년
沈豐之以嘉禮廳言啓曰本廳都廳前正郞李翼晉差下使之察任而時無職名令該曹口傳付軍職何如傳曰允
정조 11년
兵曹口傳政事副司果李翼晉
정조 11년
李亨元以兵曹言啓曰今正月初二日東所入直部將南履周以新進曹司梁興龍代換省記則梁興龍當該所入直而南履周急於出直初不面代直以入直牌傳給於南所部將奉致珪使之待梁興龍入來替傳而徑先出去則奉致珪初不知委於梁興龍及其門鑰將迫之時不得已以家近部將尹師任私自招來擅令入直曹司入仕之日雖元省記之後以曹司改換省記代直者諉以廳規而莫重宿衛巡更之地南履周之不爲面看替直者固已萬萬妄率至若奉致珪不爲知委於當直之梁興龍而乃招他部將無省記推移入直亦甚無嚴事未前有此而置之無以懲他部將南履周奉致珪竝汰去何如傳曰允該所衛將亦爲汰去伊日入直堂上亦爲推考可也
정조 11년
洪仁浩以備邊司言啓曰嶺東諸邑被災處接濟與否不爲登聞委折依下敎關問本道矣卽見原春監司李致中所報則以爲當此三南畿甸大賑之時不敢以若干邑賑事仰煩廟堂至請賑穀故營邑相議各有辦備以目下民勢料量穀物則庶或不煩公穀可以救活此不過私賑也謹考前例私賑之時元無續續登聞之事故至今不爲登聞爲辭矣雖非公賑旣係民事則形止宜卽上徹而謂無前例尙今闕却因傳敎關問之後始爲登聞揆以事面殊涉稽忽當該道臣從重推考何如傳曰允
정조 11년
李亨元以刑曹言啓曰因義禁府啓辭䲷示罪人明謙應坐諸人竝爲奴婢事命下矣罪人明謙妻丁任全羅道興陽縣鉢島妾阿只連慶尙道長鬐縣妾阿只咸鏡道富寧府妾喜安吉州牧子婦有任全羅道海南縣庶母咸鳳咸鏡道利城縣庶母梅善慶尙道河東府庶女順任全羅道興德縣庶女喜任寶城郡孫女小淑平安道熙川郡孫女貞淑寧遠郡竝爲婢孫子今年生全羅道康津縣薪智島爲奴卽爲押送于各其配所子鼎和臺啓方張不得擧行庶叔善亨庶弟誼謙得謙在囚捕廳待決末擧行庶祖母岳梅年七十四庶祖母陽梅年七十竝依律文免坐何如傳曰允
정조 11년
領議政金致仁箚曰伏以臣積瘁之餘屢添新感宛轉床簀殆不省事不得不陳章請急獲蒙恩暇多日調治少無減勢且念臨門朝參卽歲首大禮而緣臣殘疾至命退期此於私心萬萬悚惶今日賓筵擬欲力疾進參素患下痢之症近又復發至昨日則滿腹絞痛溏泄連續神氣從以昏瞀委伏叫楚强策無望衰病至此不知嗣後幾番瀆擾不惟病裏惶蹙如添一病卽此而無以備任使之末亦可見矣伏乞聖明俯垂矜諒及早斥退俾幸公私取進止答曰省箚具悉卿懇聞是一時微疴可期不日勿藥卿須安心愼攝今日日氣晴暖差晏赴公似不至添損且今鼎席不備欲有面商者如可强也飯後造朝仍傳曰此批答遣史官傳諭于領議政
정조 11년
原春監司李致中疏曰伏以惟天惟祖宗默佑我邦國惟我慈聖殿下明旨誕降折亂萌於伏莽顯號載上展聖孝於揚烈磐泰之基萬年益鞏慶忭之忱八域惟均仍伏念臣以庸陋之姿叨藩臬之重效蔑絲毫罪積昏謬至於莫重殿最乃有無前做錯論其罪犯合被大何冒昧首實恭俟威譴之降及奉批旨罰止問備聖度雖出於包容臣罪已著於僨誤悚懍感祝措躬無所含恩畏義不宜煩浼而第臣情理竊有萬萬悲切者旣不敢附陳於請譴之章若以更瀆爲懼不思陳暴則是自阻於仁覆之天也臣豈爲是哉臣賦命畸窮早失怙恃只有一兄而已自少事之如父至老相依爲命前冬臣兄在京身故睽違之餘訃書忽至痛割之私如欲無生病而不能救殯而不能視又聞葬期已涓適係官守尙未奔哭若不得相訣於入地之日則揆以人情寧不痛迫重以聞訃之後悼鬱成病大小事務一切委囑以公以私惶隕痛恨趁今解符及期臨穴則上可免瘝曠之誅下加伸崩迫之慟玆敢不避猥越疾聲哀籲於化理之下伏乞天地父母特賜矝察亟解臣所帶藩任俾伸至情仍治臣瀆擾之罪以肅朝綱不勝幸甚臣無任云云答曰省疏具悉念卿情理有難靳許本任許遞
정조 11년
大司成李時秀疏曰伏以慈綸誕宣天討亟行縟禮載擧聖孝冞光臣民忭歡率普惟均臣伏見前吏曹判書尹蓍東上疏以朴柱遇臺通事有自引之擧臣於是誠不勝瞿然之至臣嘗聞柱遇之地處文華允合臺選政席通擬之際果有所擧似今重臣乃以矇然不察物議沸騰爲言重臣所聞臣則未之聞焉而重臣旣以此爲難安之端則何可以職名之已解晏然而已乎且臣父昨自筵退之後忽添風眼之症面頰浮高頭額刺痛達宵辛苦寢食全減臣方在左右扶將方寸煎灼離側供職實無其望猥將懇迫之私仰籲崇嚴之聽伏乞聖明俯垂諒察亟賜鐫遞以便救護仍治臣瀆撓之罪以肅朝綱不勝幸甚臣無任云云答曰省疏具悉爾其勿辭救護父病
정조 11년
都摠管李聖圭疏曰伏以惟天惟祖宗眷佑我宗祊逆魁就戮禍機快息莫非我東朝殿下炳幾宣綸翊聖躬而奠國勢之懿烈洪功也聖孝上格謙衷克回徽稱載揚縟儀斯擧臣民慶忭曷有其極仍伏念臣百無肖似最居人下而幸藉先蔭濫叨宰列依近日月之耿光偏蒙雨露之洪渥頂踵毛髮固非造化縻粉塵刹隕結爲期唯知休戚之與共未嘗夷險之或擇追先臣未卒之志酬兩朝不世之恩者耿耿寸衷夙宵如丹至於逾分之寵僥濫之職顧何曾夢想攸及哉迺於千萬匪意忽蒙水部佐貳之除旋有敦匠特差之命及夫書啓之下仍降陞資之典繼以京兆摠府除旨荐降臣於是惝怳震越莫知所以措躬也噫假使臣粗效略干日董工之勞此不過臣分之常耳初無記賞之可論而況玆八座卿月卽是淸朝峻秩自古名碩之茂著才猷者尙此逡巡如臣之踐歷全短望實俱空者是豈一毫髣髴而乃反加以誤恩不少難愼此何異於强僬僥以丘山之擔督駑𧊭以騏驥之步乎臣身過福之災姑無論其爲累則哲之明玷名器之重當如何哉蹶踖危懼歷日靡定玆敢瀝血控籲於天地父母之前伏乞聖慈察臣言之非出飭讓諒新資之決難冒受亟命收還以重公器以安微分千萬幸甚云云答曰省疏具悉卿其勿辭行公
정조 11년
丁未正月十五日未時上御重熙堂禮房承旨入侍時左副承旨趙衍德假注書李德鉉記事官李相璜金祖淳稟事閣臣徐有防徐龍輔李崑秀以次進伏訖上命書傳敎曰抄啓文臣減下人已於課講皆以四書三經應試此後專經講不必更試勿爲赴試事分付專經案竝拔之因此思之朔射亦然毋論減下與否一體勿論只赴抄啓文臣春秋試射事知委上命提調持湯劑入侍賤臣承命出與徐有隣偕入進伏訖上曰趁大臣留在闕中戶判望使卽擬入望筒催促持入可也賤臣承命出持入進伏訖上曰新除授戶曹判書牌招出榻敎命退承史以次退出
정조 11년
行都承旨沈豐之坐直左承旨李亨元坐右承旨洪仁浩坐左副承旨趙衍德坐直右副承旨洪義榮坐同副承旨金魯永坐注書金孝建病一員未差假注書李德鉉仕直尹光顔仕事變假注書李顯秀仕
정조 11년
金魯永以吏批言啓曰判書參判未差小臣獨政未安何以爲之敢稟傳曰只出緊任
정조 11년
趙衍德以都摠府言啓曰今日入直內三廳武兼禁軍及軍兵等中日習射請出標信傳曰後日次爲之
정조 11년
金魯永啓曰大司憲洪秀輔執義李師濂疏批未下掌令崔景岳問啓未下持平任希遠引避退待掌令白仁煥持平柳甲基俱在外監察茶時之意敢啓傳曰知道
정조 11년
趙衍德啓曰禁衛營將官來言今日本營軍兵日次私習云矣敢啓傳曰知道
정조 11년
趙衍德啓曰御營廳將官來言今日本廳軍兵日次私習云矣敢啓傳曰知道
정조 11년
傳于金魯永曰都承旨入侍
정조 11년
沈豐之啓曰今此試官望中時無職名人令該曹口傳付軍職何如傳曰允
정조 11년
以專經文臣在外人現告傳于金魯永曰近畿稱在外人査出以禁推捧傳旨
정조 11년
金魯永啓曰明日武科庭試初試一二所監試官兩司各一員當爲進參而大司憲洪秀輔執義李師濂疏批未下大司諫宋鍈箚批未下正言金載翼持平任希遠引避退待正言柳畊掌令崔景岳問啓未下司諫朴聖泰掌令白仁煥持平柳甲基俱在外獻納權恢未肅拜無以備員進去在外人員合有變通之道何以爲之敢稟傳曰在外人許遞前望單子入之待下批牌招
정조 11년
金魯永啓曰禁衛大將徐有大以武科初試二所試官今方出去矣所授命召所兼右邊捕盜大將命召及大將牌傳令牌來請還納何以爲之敢稟傳曰仍佩往來
정조 11년
以監試官朴天行柳畊金載翼崔景岳李永穆任希遠牌不進罷職傳旨傳于金魯永曰只推更爲牌招
정조 11년
以副修撰李彦祜牌不進罷職傳旨傳于金魯永曰只推
정조 11년
趙衍德啓曰事變假注書李顯秀身病猝重勢難察任今姑改差何如傳曰允
정조 11년
沈豐之以奎章閣言啓曰臣等進詣奎章閣御眞展奉奉審無頉而奉謨堂及閣內諸處奉審亦爲無頉之意敢啓傳曰知道
정조 11년
以持平柳畊等問啓傳于金魯永曰知道
정조 11년
以持平任希遠正言金載翼牌不進罷職傳旨傳于金魯永曰只推
정조 11년
臺諫前望單入之大司憲洪良浩大司諫朴天行掌令李永穆持平吳泰賢司諫鄭益祚落點
정조 11년
金魯永啓曰卽者議政府錄事來言前戶曹判書趙璥以爲新命之下驚惶震懍五內崩隕不敢久淹京輦今方擔舁出城以爲歸死故山之計辜恩負罪恭俟嚴譴云係是大臣去就敢啓傳曰卿何有此千千萬萬極非常極過中之擧乎大官去就所關如何纔卜金甌徑往楸舍卿胡不念自重之方乃至於此昔人有三命而走者三命上卿也走言不敢安行也卿欲難愼出處之際則在家引讓固當耳豈必爲此古人所不爲之事以致瞻聆之驚惑乎急於挽行不暇長語先遣入侍史官使之往傳筵敎望須亟回初志登時復路自餘在嗣後敦諭中此姑略之此批答一體往宣
정조 11년
以中官崔鳳佐拿處傳旨傳于金魯永曰分揀
정조 11년
兵曹口傳政事以洪明浩曺允大爲副司直
정조 11년
沈豐之以嘉禮廳言啓曰本廳堂上洪檍連日不爲仕進令政院稟旨牌招何如傳曰許遞政官牌招開政差出
정조 11년
李亨元以兵批言啓曰忠淸道公山以公州復舊事自吏曹啓下矣公山營將以公州營將啓下之意敢啓傳曰知道
정조 11년
有政吏批判書未差參判未差參議李集斗進承旨趙衍德進以洪明浩爲禮曹參議以黃昇源爲知義禁以朴廣源爲副校理以趙雲記爲修撰以洪義浩爲副修撰徐直修爲公州判官以金光默爲公州牧使以上陞號事承傳贈左贊成趙尙紀贈領相例兼右議政趙璥考
정조 11년
有政兵批以吳載徽爲內禁將以金鍾義爲五衛將以張致誠爲景福將以崔亨郁爲景福將以李汝節爲都摠經歷以元景華李顯邦爲部將以李光曄爲從浦萬戶以申光復爲公州營將以林基良爲小吉號里權管以李亨逵金頣柱趙尙鎭李在學李致中柳義養洪文泳李羽晉宋民載爲副司直以李顯靖嚴思憲爲副司果
정조 11년
金魯永以弘文館言啓曰本館下番闕直事甚未安副修撰李彦祜旣有只推之命與新除授副校理朴廣源修撰趙雲紀副修撰洪義浩竝卽牌招以爲推移入直之地何如傳曰允
정조 11년
以全羅道司啓本罪人朴師寔到配事傳于趙衍德曰各別防守如有一毫疎虞之弊則自營門廉探該鎭邊將拿致營門限死重棍卽其地勿限年定配斷不饒貸宇鎭寧鎭之類皆在本道各別嚴飭防守事令該曹分付該道
정조 11년
金魯永以嘉禮廳言啓曰本廳堂上沈豐之移拜承旨代令吏曹更爲啓下何如傳曰允
정조 11년
趙衍德以嘉禮廳言啓曰本廳堂上洪檍許遞代令吏曹更爲啓下何如傳曰允
정조 11년
洪仁浩以吏曹言啓曰今此先農壇祭亞獻官行副司直洪良浩尹塾實預差啓下矣洪良浩移拜大司憲尹塾身病甚重萬無出齋之路云不得已以延豊君李𡊠改付標以入之意敢啓傳曰知道
정조 11년
趙衍德以兵曹言啓曰五衛將金光國身病猝重勢難供職呈狀乞遞實病旣如是則宿衛輪番之任不可久曠改差何如傳曰允
정조 11년
李亨元以兵曹言啓曰今正月十七日合慶庭試武科初試試官望磨鍊而當品中擬望之人乏少以堂上曾徑兵使竝擬以入之意敢啓傳曰知道
정조 11년
李亨元以兵曹言啓曰內禁衛將許侙九耋老母宿病近又添劇不忍離側呈狀乞遞情理旣如是則宿衛領軍之將不可久曠今姑改差何如傳曰允
정조 11년
李亨元以兵曹言啓曰專經武臣講官加抄啓人員及減下人員別單書入之意敢啓傳曰知道
정조 11년
李亨元以兵曹言啓曰今正月十七日武臣堂上朔試射日次而親臨專經文臣武臣殿講相値不得爲之之意敢啓傳曰知道
정조 11년
判義禁金鍾正同義禁趙瑍金魯淳等疏曰伏以臣等聯陳執藝之義冀寢龜柱罪名爻周之命矣及承批旨大失所圖臣等相顧愕然不勝抑鬱之之至又伏見堂箚及大臣箚批皆以此非丹書爲敎區區迷滯之見尤不能不滋惑也本府所在文蹟凡係鞫廳罪人則有鞫案竄配罪人則有徒流案外此而更無他籍則卽此便是丹書也昭載罪名藏在王府其身雖死其案自如法意所在若是其嚴也謫死者之爻周流案固有其例而槪亦罪名之差減者耳豈以元惡大憝有如龜柱而尙可擬議乎此哉況其生旣逭於邦章名不登於鞫案而又於此而爻周焉則是永刊於王府之籍而蕩然無一字之案矣豈復有丹書之可言而天下後世何由而知此賊之爲劇逆也哉由是而國法無處可施矣亂賊無所懲懼矣臣等雖承誨責之敎決不敢泯默奉承以壞懲逆之大防玆又相率申籲實非可已而不已者伏乞聖明克恢轉環之量亟降反汗之音不勝幸甚答曰省疏具悉勿煩
정조 11년
大司憲洪秀輔疏曰伏以宗祊再奠慈功永垂迺於三元令辰親上東朝徽號揄揚之聖孝彌光蹈忭之群情普深日昨墓廟臨幸親酌禮成仰惟止慈之懷益切履新之感臣民愴痛尤當如何仍念臣向叨喉司罪著溺職旣不能碎首力爭期蒙反汗終未免袖手傍觀仍致頒布陳章自列而誅罰不加特遞有命而誨責至截尙今惶恧靡所容措噫繳納擧條冀寢成命是豈可已而不已者哉實出於上念宗社無窮之憂下盡秉彝同得之義也前後入院之臣齊聲血籲期於準請者凡幾日矣亦幾人矣而忽地奉承之擧乃在臣等登筵之時其所恇怯失守固已無辭自明九行刀割仍治臣不職之罪以勵臣分焉臣於訟罪自劾之章豈宜贅陳而今番鞫事徑撤殆是前古逆獄之所未有者也妖宇之二字缺鞫招渠自輸款而竟逭王章賊謙之一串凶謀只是應坐而亦靳追律不審殿下何所惜於妖賊逆豎而乃爲此萬萬非常之擧也嗚呼醫媼究覈之請居然屢閱月而又經年矣賓啓之靳允而乍發旋止公車之交陳而例報勿煩慈敎中未了之事尙稽奉承而了當聖批中疑之一字亦靳窮覈其可疑上下相持忍度是月將使春秋討復之義無地可讀中外冤憤之情無日得洩此固群下誠意淺薄不能格回之罪而殿下獨不念仰體東朝丁寧之敎下副臣民抑鬱之情乎臣於此自不禁扣胸雪涕直欲籲天而號冤而已臣之忝叨見職亦已有日宜卽詣臺申請得準乃已而賤疾諸症跨歲沈痼始祟關格轉成勞損膈痰頭風迭侵交攻飮啖之廢殆近旬望房闥之間亦難蠢動雖非私義之可引而斷無叩謝就職之望一日虛縻轉益惶蹙況値大論方張之時豈可使如臣情病之俱苦者冒據風憲長席以貽瘝曠之譏乎玆敢冒入文字仰瀆崇聽伏乞俯垂矜諒亟許鐫遞以安私分不勝幸甚臣於治疏將上之際伏見府院新啓之批有趙時偉事不允之敎竊不勝驚惑憂慨之至噫爲人臣子負犯如趙時偉罪案如趙時偉而尙可一日容息於頂立之列乎渠之地處何如恩造何如而猶懷無厭之慾敢肆不逞之圖潛結喆宇之父子暗作表裏之聲勢擬帥之謀眞贓已露則圖占戎柄將欲何爲黨與之誅王法所先則究覈同情不容少緩而最是力遏稱慶之語顯示不悅之色者是可忍也孰不忍也究其心則叵測斷其罪則罔赦此豈可諉之疑似不加究問只是島配薄勘而止哉公議至嚴輿憤益激臣謂島配罪人趙時偉亟令王府拿鞫嚴問期於得情斷不可已也臣無任屛營祈懇之至答曰省疏具悉卿其勿辭行公
정조 11년
副校理成種仁副修撰申馥等箚曰伏以持平任希遠正言金載翼等以臣等俱以無似猥忝言地公憤所激以趙時偉事有所論列矣及承聖批雖蒙允兪而繼伏見傳敎下者誨責備至辭旨嚴截至有重推之命臣等滿心惶悸無地自容噫彼時偉自來情跡之凶譎從前負犯之叵測千罪萬慝有難毛擧而最是邦慶後國言之所沸騰者爲渠斷案合置王法噫嘻宗社臣民之慶孰有大於壬寅九月上而殿宮歡悅下而朝野蹈舞苟有秉彝之衷向國之心者自不覺喜形于色情溢于辭而彼時偉者抑獨何心一切背馳其時一重臣疏中有慶忭之語時偉乃於喉院稠坐之中大肆咆喝或謂之妄發或謂之此等句語不可用於今日及夫定號之日憤懣大言曰今此定號何如是太早指意絶悖腸肚畢露有耳皆聞有口皆傳鑿鑿有據節節皆實焉敢誣也噫嘻慶忭之語不可用於今日云者此豈非力遏之言乎定號之擧何如是太早云者又豈非顯示不悅之意乎此皆群情之所痛骨腐心必欲沬血而寢皮者也有非風傳之出於疑似䵝䵢之比也臣等之日前一啓語甚草草旣不能歷擧眞贓明言痛陳又未免擬律太輕懲討不嚴此固臣等之罪也臣等雖甚無狀其職則臺官其言則公議豈可抑勒爲說聲討其罪乎此莫非臣等人微言輕不能見孚於君父之致以此顔面何可一刻晏然於臺次乎昨緣日暮今始來避所失尤大竝引嫌而退當初論啓旣嚴聲討末後避辭不損臺體請持平任希遠正言金載翼竝命出仕取進止答曰省箚具悉處置事依施
정조 11년
執義李師濂疏曰伏以慈敎誕降天討亟行聖孝仰格顯號加隆賀儀載擧於大庭宗社增鞏於萬世臣民慶忭曷有其極仍竊伏念臣人器駑劣知識淺短淸朝耳目之任本知其萬萬不稱而或因往役之義重或因事會之滾迫冒沒膺命前後幾遭只知有國不知有身間嘗一二論事積受齮齕觸事昏憒何往非罪而乃殿下天地於臣父母於臣輒賜涵貸曲加庇護恩山德海靡所紀極不知魯下賤臣何以得此於君父之前也惶隕感祝不知死所今此柏府除旨忽下於千萬夢想之外賓對有命庚牌儼臨揆以義分宜卽竭蹶趨承而素患痰癖之症越添換節之時氣息凜綴無路登筵玆不得不隨詣闕下敢犯違傲臣罪至此誅戮猶輕伏願聖明俯賜鑑諒亟削臣職仍治臣罪以爲爲人臣慢命者之戒焉臣於乞免之章宜不敢贅及他說而至痛弸中未暇緩聲惟聖明垂察焉嗚呼夏秋喪變卽國人之所痛冤疑怪者而及承慈敎以後一倍痛冤十分疑怪上自縉紳章甫下至輿儓婦孺莫不曰症患必有所祟也禍變必有所以也擧國冤鬱萬口沸騰噫人心孔神而人心旣如此不但人心之如此而前後諺敎信如四時此豈一刻容忍置之勿問之地者哉殿下雖以疑無指的爲敎而臣則以爲一番究覈則指的當有所在也殿下雖以事係重大爲敎而臣則以爲事甚重大故群下有此爭請也以殿下之明聖又何不念及於此乎惟彼逆醫賊媼雖曰至卑至賤而誤藥停乳爲渠斷案則其必有誤藥之所以然亦必有停乳之所由本一番盤詰眞贓當露一番鉤訊路脈自綻殿下何爲而終不欲一覈耶嗚呼儲君亦君也明知有君讎而不能致討而快復則今日臣民尙可自處以人類乎臣於日前孝昌墓陪扈之班本以自來悲冤之忱兼抱近日疑憤之心忽見一半崗麓兩阡相對自不覺心驚如墜血淚無從以爲此讎不復此冤不洩則誠無以更拜孝昌之寢復入文僖之廟此不獨臣心則然大小臣民皆有此痛皆有此心殿下亦何忍一直泄泄不思所以鉤覈之道也況伏聞月前前春坊之聯疏也春坊舊隷不令而齊到相對嗚咽泣涕如兩云嗚呼此孰使之然也秉彝之天人所同得悲冤之痛人所同然殿下於此雖欲沸天理而違人情得乎切望殿下廓揮乾斷俯循輿望醫官乳媼亟加嚴鞫期於得情少慰環東土億萬生悲冤崩迫之痛焉噫嘻痛矣向來逆變尙忍言哉七字刀割巨魁迭發於將相勢急肘腋禍迫呼吸幸賴祖宗之冥佑曁我慈聖之至明十行誕宣如日中天折亂萌於方煽扶倫綱於旣墜凶醜略加鋤治國勢自底鞏固此實吾東方億萬年無疆之休而抑臣漆室之憂則殆有甚於天討未行之前臣請溯本而言之噫九字刀割國榮德相已爲萬古凶賊則宜乎人心知所懲創三字刀割亦幾永淸而畢竟今日之急變又襲榮德之陰圖此其故何哉半行刀割群醜圖活則自致其計之日急故耳然則今日治逆又何疎漏之甚也殿下儘以爲賊復今旣伏法妖宇亦已投裔從今以後更無復宇之變耶六行刀割宇鎭則又何有一毫顧藉之端而不加一杖遽然減等臺啓自在承宣不知而爲一金吾郞所押去臣誠仰屋無言莫曉其故也明謙則內應情節極其狼藉致此滔天之變而只施籍産之典以謙則根因覈問惟在此賊徑施莅斬之刑而尙靳孥戮之命至若寧鎭則以賊喆爲父以逆復爲舅陰謀逆節無不紹介而一不按訊遽爾酌配王法之屈已無可言而亂賊之徒何以知懼乎臣謂亟允諸臣之請以盡治逆之道宜矣噫彼趙時偉之今始發啓此實臣等翫愒之罪而向使嚴訊宇賊則時偉亦安得尙逭刑章哉渠之負犯俱是人臣之極罪而況宇賊之事卽渠所使則渠非宇賊之黨與宇賊卽渠之枝葉也及夫擬帥之謀出而腸肚莫掩手脚畢露然而擬帥二字在渠猶屬薄物細故壬寅秋邦慶無前而敢懷不悅之心甲辰歲國本已定而遽播罔赦之言其心所在路人皆知而特以威勢所壓人莫敢誰何耳圖占戎垣之權已極濫猾力沮慶忭之說抑獨何心宇鎭旣以承款則時偉焉逭當律亦願一依臺言設鞫嚴問焉逆賊龜柱之抹去徒流案又何處分之過中也三案已成百惡昭著肆市之律捨此賊奚施而顯戮未加鬼誅先及神人之憤久而冞切今此曠蕩之典殆若尋常罪謫之身故例放者然金吾玉署交章爭執而尙靳反汗繼以罪遞刑章失平實無餘地臣亦謂亟寢成命俯循群請可也臣無任瀝血哀懇之至答曰省疏具悉勿煩爾其勿辭察職
정조 11년
答訓鍊大將李柱國疏曰省疏具悉竟如顚躓初豈委畀卿其勿辭行公原疏則有上款語付丙矣
정조 11년
丁未正月十六日辰時上御暎花堂左副承旨右副承旨入侍時左副承旨趙衍德右副承旨洪義榮假注書李德鉉記事官李相璜金祖淳以次進伏訖上命書傳敎曰專經文臣殿講命官以行禮曹判書李命植爲之又命書傳敎曰專經武臣殿講命官以仁陵君李在協爲之上曰當該中官令該府拿問重勘出榻敎命書傳敎曰未肅拜兩司長官許遞前望單子入之待下批牌招察任命退承史以次退出
정조 11년
行都承旨沈豐之坐左承旨李亨元坐右承旨洪仁浩坐左副承旨趙衍德坐直右副承旨洪義榮坐同副承旨金魯永坐直注書金孝建仕一員未差假注書尹光顔仕直事變假注書李德淵仕
정조 11년
沈豐之啓曰明日常參經筵取稟傳曰只晝講
정조 11년
李亨元啓曰來二十一日朝參日次矣敢稟傳曰待下敎爲之
정조 11년
沈豐之啓曰來二十一日輪對日次矣敢稟傳曰停
정조 11년
李顯秀改差代韓始裕爲事變假注書
정조 11년
洪仁浩啓曰末端事章疏俾勿用此二字云云爾旣指的說去則何不斥言其向何人道此事乎朝家聞之猶且然疑渠雖對吏亦當自明如是之際群疑之滋惑反貽世道之害發緘雖不可爲問啓自是常例爾等聞見之眞的與否令政院問于爾等以啓原啓姑不允事命下矣問于掌令崔景岳正言柳畊等處則崔景岳以爲趙時偉當壬寅邦慶之時敢懷他腸顯示不滿乃於稠坐之中攘臂大言曰邦慶二字不可用之於今日言語酬酢之間不得稱慶之一字國言喧騰有耳皆聞無人不道氣勢所驅莫敢誰何殿下試取伊時章奏而一覽則可知其非誣矣此乃萬口皆傳臣亦聞而論之臣何知對某人酬酢而質言乎此外別無所達惶恐敢啓云柳畊以爲趙時偉本以凶譎之人受國厚恩罔念圖報當壬寅誕降之辰宗祊有托擧國含生之倫莫不蹈舞慶忭而噫彼時偉懷不滿之心挾有他之腸肆言於稠人之中曰邦慶二字不可用之於今日言語酬酢之間不得稱慶之一字有耳皆聞無人不道威勢所壓人莫敢違殿下試取伊時章疏而睿覽則其果有慶忭二字乎此乃國人之所憤惋而喧傳者故臣亦聞之而論列臣何以的知其對某酬酢而質言乎一番訊鞫則渠雖凶頑豈敢欺天而自明乎此外別無所達之事惶恐敢啓云矣敢啓傳曰知道
정조 11년
傳于沈豐之曰右副承旨馳詣先農壇奉審摘奸以來
정조 11년
傳于沈豐之曰文臣殿講命官以一品更爲擬入
정조 11년
傳于金魯永曰庭試在卽卿宰侍從由單辭單例不得捧入近來此規廢却此後無得曲循捧入卿宰及侍從堂上堂下罷削人員竝敍用停擧儒生等亦皆解停事分付
정조 11년
韓始裕在外代張錫胤爲事變假注書
정조 11년
張錫胤改差代李德淵爲事變假注書
정조 11년
傳于趙衍德曰都承旨推考房承旨入侍
정조 11년
金魯永啓曰二十一日景慕宮酌獻禮時親祭祭文當爲製進藝文提學李命植待明朝牌招何如傳曰允
정조 11년
以崔重敎權就一柳弘源金志學夫士敏朴宗和李漢章洪成源許演李衍九沈公燁等武臣殿講時居不禁推傳旨傳于洪仁浩曰分揀
정조 11년
以金致泳高昇甲朴瑞源金致正崔鵬海李顯秀金膺著等文臣殿講時居不禁推傳旨傳于金魯永曰分揀
정조 11년
有政吏批判書尹蓍東進參判未差參議李集斗式暇左副承旨趙衍德進以李敬一爲大司諫閔彝顯爲掌令李羽晉爲副校理宋民載爲副修撰鄭景淳爲工曹參判李在簡爲禮賓提調洪樂恒爲司僕正金獜淳爲懿陵令安宗仁爲內資主簿兪漢寬爲司饔奉事朴準源爲健元陵參奉鄭東簡爲康陵參奉洪允復爲洪原縣監
정조 11년
兵批判書金履素病參判申益彬入直進參議朴天衡試官進參知柳誼病左承旨李亨元進副護軍李廷烈尹曙李吉普朴聖泰白仁煥副司直洪秀輔宋鍈洪檍柳甲基
정조 11년
金魯永以戶曹言啓曰曹中各樣物種歲末遺在依例別單書入之意敢啓傳曰知道
정조 11년
李亨元以武一所言啓曰本所今日平明開場先自柳葉箭竝試片箭而擧子捧單自天字至方字半字合爲一百四十四字都數至於七千一百九十六人之多在前如此之時有二貫革外加設六貫革之例今亦依此例八貫革開場而雨勢如此隨其緊歇或試或止從便擧行之意敢啓傳曰知道
정조 11년
李亨元以武二所言啓曰臣所擧子自天字至必字捧單原數合爲八千五百十一人今方開場而殿試期日不遠擧子數多在前如此之時有先取柳葉箭之規依近例六貫革加設試取之意敢啓傳曰知道
정조 11년
以大司諫朴天衡修撰申馥司諫李思祚等上疏傳于金魯永曰原疏付丙矣
정조 11년
執義李師濂持平任希遠校理李太亨正言柳畊正言金載翼副修撰洪義浩啓曰請黜置罪人鄭致達妻亟令王府快正典刑以洩神人之憤請物故罪人德相亟施孥籍之典請逆賊尙喆依律處斷一行刀割答曰不允
정조 11년
執義李師濂持平任希遠正言柳畊正言金載翼啓曰請養遂獻遂竝令王府設鞫嚴問還寢會遂絶島定配之命仍令王府設鞫得情請遲晩後物故罪人啓能亟施孥籍之典請令王府一依古典趾賊等凶種之年未滿者待其稍長卽施邦刑俾絶凶逆易種養禍之患請亟寢煥億島配之命仍令王府加刑得情夬施王章請正刑罪人福榮亟令王府快施孥戮之典請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情夬正典刑請梟示罪人明謙亟施孥戮之典請逆復庶子好石重石不待年滿亟施處絞之律請遲晩罪人宇鎭更令王府卽速拿來仍前設鞫期於得情夬正典刑請減死定配罪人廷楫亟令王府設鞫嚴問期於得情請正刑罪人以謙施以孥戮之典措辭見上答曰不允末端以謙事陋矣何足謄傳孥籍係是法外比渠十倍之罪皆靳許況追律自我防之似此啓辭斯速刪改小除酬應之勞
정조 11년
持平任希遠啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請申愷設鞫嚴問期於得情請罪人寧鎭亟令王府設鞫嚴問期於得情請島配罪人趙時偉亟令王府設鞫嚴問期於得情措辭見上答曰不允
정조 11년
正言金載翼啓曰請大靜縣爲奴罪人金壽賢更令王府設鞫嚴問依律處斷請爲奴罪人河翼龍亟命王府設鞫得情快正王法請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法請恒善支屬亟命散配時謙兄弟竝投絶島以嚴隄防請巨濟府絶島安置罪人朴宗集亟令王府拿鞫得情施以當律請逆賊尙魯亟施奴戮之典請還發配所罪人宋迪中亟令王府拿來嚴鞫期於得情請申愷嚴鞫得情施以當律請罪人寧鎭亟令王府設鞫嚴問期於得情快施王章請島配罪人趙時偉亟令王府設鞫嚴問期於得情措辭見上答曰不允
정조 11년
戶曹判書李在簡疏曰伏以慈旨誕宣宗社賴安聖孝仰格縟儀載擧歡忭之忱大小同情仍伏念臣偶嬰一疾首尾三朔常禮都闕義分全虧惟我聖上不惟不加之罪特推生成之澤中間職名屢蒙恩遞便意調治得尋生路惶隕感激不知死所迺者地部新命何爲而及於臣也噫六官之長孰非不重而度支之任最稱緊要一國之財賦錢穀無不管轄其人之得失而國用之贏縮係焉目今中外枵然經費匱竭雖使古之善理財者當之猶患着手之無地其所遴選之方必須十倍於平日而如臣者特一迂疎之拙措大耳百無寸長不足備數於器使之末而至於錢穀財賦尤所昧昧今忽擧以畀之不少難愼是何異於責視於瞽借聽於聾也況臣病形已痼自分癃癈脚部不仁行步未免蹣跚風痰爲祟神識長時昏瞀雖閑漫職事猶懼不堪尙可擬議於見職哉反覆揣量承膺無路屢犯違逋秪增罪戾玆敢披瀝肝血仰瀆崇聽伏乞聖慈天地父母察臣言之非出飾讓諒臣病之無望强策亟命鐫遞臣新授職名使重務無曠私分獲安千萬幸甚臣無任云云答曰省疏具悉雖知病篤奈此乏人卿其勿辭俟間行公
정조 11년
咸鏡監司鄭民始疏曰伏以慈敎誕頒逆魁先討宗社有奠盤之慶慈殿擧上冊之禮縟儀載行邦休荐至一國臣民咸切欣躍抃賀之忱臣於此時遠守藩屛旣莫效奔問之誠又未參蹈舞之班下懷戀結曷有其已臣始伏見慈殿諺敎之頒下者不覺心驚而神悸繼又見凶賊之爰辭又不覺髮豎而膽顫噫嘻痛矣丙丁以來亂逆層生殆乎無歲無之而若其駭機之迫在呼吸排布之許久醞釀未有甚於今番者將相糾結挾富强之勢掌肘腋之兵指擬有所約束已定宗國之危凜如一髮倘非我慈聖炳幾逆折之神謀靈斷則國之爲國人之爲人有未必矣臣雖得聞於事端已露時日稍久之後而猶不勝毛骨之俱竦惟望因此目下已發之端緖夬覈從前未盡之情節使賊窟盡破輿憤得洩而其所以按治者乃不免太緩而太疎臣誠悲憤駭痛不能接住而上自簪紳下至胥徒坊民莫不聯章累牘疾聲齊籲竊庶幾積誠回天嚴討不日矣連接邸報大違始望諺敎中症勢怪底之事此政窮覈嚴討之第一急先務而迄今未之査究矣半行刀割賊情不復盤問矣宇鎭生置地上矣而朝廷之聲討又從而懈緩而漫漶無復有直前死爭不得請不敢止之意自古及今安有此等治逆也哉殿下果以爲如是收殺如是了勘則國勢已安而更無可危之機人心已定而更無可憂之端乎臣愚死罪祗見其危日益甚憂日益大將不知稅駕之所思之及此寧欲無生嗚呼五月九月之事尙忍言哉始焉匕鬯之失托繼而神人之失望聖躬自此而孤危國勢自此而岌嶪歲序倐改往迹漸遠天意之不佑我國家未必若是之酷雖使醫治盡誠毫無餘憾臣民之恫當復如何而未正逆醫之罪尙切國人之憤及奉諺敎若曰症勢凡百自初怪底始知喪變之所自乃有源委之所祟不但藥道之失其方而已一聞慈旨五內如裂崩隕痛迫又復如新噫彼凶肚逆腸無所不至乃其毒謀憯計至及於延頸之地彌月之際致我聖躬孤危國勢岌嶪而後乃爲其所欲爲耳如鬼如蜮端倪莫測靜言思惟不但胸臆之欲摧又不覺心骨之俱寒是乃國家臣民之讎也是乃宗社神人之讎也此而不能嚴査窮覈夬洩讎冤永絶餘憂則其何以能國乎縱殿下推難愼之意抑止慈之情以其事無指的不欲輕加嚴究而事苟有指的何待於覈惟其無指的故請覈也因其可疑之端尋其可疑之跡節次推去到底審究則旣有其端者必有其跡而乾道孔昭天網不漏終豈無斯得之道乎儲君之喪症勢疑怪此何等腐心痛骨不可一刻容忍之事諉之以聖明之靳許置之無可奈何而一日二日漸至因循則豈有如許國體如許道理而今日廷臣其可曰有臣分乎亦可免於春秋之誅乎嗚呼已往之讎在所必報方來之憂何所不至雖査得讎賊碎屍萬段亦何以洩此弸中之慟徹天之冤而此猶不能則將何以慰一國臣民之心雪千古無窮之恨乎言之至此不禁痛哭而扼腕伏想聖心必將怛然哀憤明命嚴覈有不待臣言之畢也十七行刀割嗚呼今番諸賊究其情節則反叛之謀也觀其干犯則將相之家也以將相而爲反叛之謀所與綢繆者其可曰兩賊父子三四人而止乎又況賊復之潛懷凶圖旣自於二字刀割之相見賊明之主張內應已參於去春之逆謀則前後凶逆之一串而來互相和應之跡可按而知也是必爲之窩窟而主其謀議者有之矣爲之羽翼而任其締交者有之矣或在內而傍伺或在外而煽動暗地相通其徒必繁而同黨之有無不問於諸賊交通之眞贓不驗於文書且於賊復之招曰傳襲逆夏之凶言爛熳酬酢云則所與酬酢者自有其人矣賊明之招曰三道擧兵渠爲內應云則三道同參者渠必詳知矣而一不盤問旋卽了當自有鞫獄寧有如許獄體也哉伊來亂逆式歲斯生其人雖殊其謀則同則是豈一二凶賊之所獨辦乎然而每事姑息專務掩置歇治德相而夏材出矣歇治夏材而奎明出矣歇治奎明而瑮福出矣歇治瑮福而今番諸賊又出矣自相傳法不殄不息從此以往未知幾箇凶逆幾番釀出斬蛇不斷滋蔓難圖主威日輕民志靡定憂畏之端容有旣乎至若宇鎭父子之罪可勝誅哉噫彼父子受恩聖朝與天無極得免於麟謙黨與之誅已是僥倖其父則年位已極有何餘望其子則淸顯儻來有何不足而忽生異心陰懷凶圖乃與風馬牛不相及之人左右締姻腸肚相連竟作此滔天之惡此眞凶國禍家之亂臣賊子而二字刀割凶言又出於渠口今日北面於殿下之庭而反懷他日之計乃與賊復二而一者也凡今在廷之人忍與此賊共戴一天而爲其院相遽議貸死容置覆載之間許積顧命大臣也獨以生堅之故不免收司之律宇鎭父子之罪有浮於堅之父子而特以院相之故不問其父之身犯又貸其子之當律將何以使亂賊知懼而人心知戒乎噫好生惡死雖是天地之大德生道殺人亦是聖哲之治法則殿下何不思辟而止辟之道而每施曠蕩之政專爲掩覆之地哉狼心難馴梟音不改曠蕩而不知恩掩覆而不知感反助無忌之習迄無革心之期雖以賊明事言之伏見傳敎則名出賊口身參內應而不惟拔出之祕諱之而已又將以寵擢之恩諭之雖漢帝之推心置腹於赤眉諸賊猶未及此龍蛇可化豚魚可孚而惡心如舊陰謀益急則懲前毖後之道顧不在於今日乎嗚呼慈敎一下今日群臣後君忘讎之罪無所逃矣惟其少效桑楡之收得免夷狄之歸者豈不在於痛懲旣往之失誤益嚴目下之誅討以爲補贖之地乎臣處僻遠未詳事情在廷諸臣夫孰敢歇後於君讎國賊而但慈敎之嚴明痛切如此賊招之窮兇極惡又如此頒之八方莫不明目張膽扼腕切齒而其所以覈治懲討者緩忽歇後乃反如此其何以解四方之駭惑免後世之譏議乎帝曰宥之三皐陶曰殺之三古今之常經而近日之不講此義者不亦可慨之甚哉無狀賤臣偏蒙恩造古人所謂義則君臣情實父子者政爲臣而言也然而旣無尺寸之長莫效絲毫之報所以藉手以事者不過明義理嚴懲討六字而已近年以來懲討漸緩義理益晦進不得沐浴之請退莫效臣死之義伈伈泄泄竝與其平日所藉手者而無地可展此臣所以敢以自靖之義懇陳於去秋筵席者也今則君父之危去益驚心儲君之讎又此痛骨臣曾是閣臣亦忝宮賓而終不能爲君父討賊爲儲君復讎則是負君父也負儲君也有臣如此生不如死見今事無究竟討復無日何可以藩臣自居不爲之一陳悲憤之忱乎慈敢灑泣封章仰瀆崇聽伏願聖明夬振乾綱廓揮神斷舊逆之未盡討新逆之未及治者竝命窮治嚴討諸臣所請者亦賜允兪而至於諺敎中一事卽速究覈期於打破使君讎夬洩國勢永固魑魅魍魎更莫現於禹鼎日月星辰期永耀於堯天仍治臣等不忠不誠之罪以爲人臣之戒國家幸甚臣民幸甚云云答曰省疏具悉滿紙千言認出憂憤如是收殺非欲掩覆間有一段語近日章奏率皆付丙而以卿之故如是賜批卿須體予意更勿煩瀆二十八行刀割
정조 11년
原春監司金載瓚疏曰伏以臣立朝事殿下今纔九年于玆矣以才則最居人下以職則輒在人先初自簪筆之任進于挾冊之班處內閣則掌管圖書忝銓席則參佐權衡華貫殆遍坦步無礙遂至日昨超擢而居然爲亞卿之列矣知臣之才器無當者莫不以臣爲濫見臣之班資無漸者莫不以臣爲驟其濫其驟臣固自知環顧等輩面目有靦歷頌恩造涕淚無從今此東藩新命又何爲而至哉噫按列郡之衆制一路之命緩則承流而宣化急則爲藩而作屛顧是職若是其重而大僚之以臣名進殿下之以是命授者臣未知果何所據也嗚呼幸荷天地之陶甄長依日月之光華周旋近班密邇耿光卽臣之至榮至願則寧或有離京闕遠父母之心而惟以親老家貧反哺情急思得百里之任要爲一日之養者果是臣區區情私而至於方岳之重刺史之榮夫豈臣夢想攸及哉噫升高者必顚酌滿則易溢今臣一身之災誠不暇憂而關以東二十六州財穀甲兵簿書期會之事一於臣畀之則此豈古聖王器使群工之德而累殿下則哲之明亦將何如也以臣無似受恩如天而不惟無補於絲毫今反有誤於聖明則在臣身實是匪榮伊罪而恐有違於終始曲保之聖意也臣用是爲懼益自靡措玆敢不避猥屑仰籲崇嚴伏乞天地父母曲垂體諒亟改臣新受職名回授可堪之人以重藩任以安微分千萬幸甚云云答曰省疏具悉卿其勿辭往欽哉
정조 11년
左參贊李命植等疏答曰省疏具悉勿煩原疏未下
정조 11년
丁未正月十七日辰時上御熙政堂專經文武臣殿講入侍時行都承旨沈豐之左承旨李亨元右承旨洪仁浩左副承旨趙衍德右副承旨洪義榮同副承旨金魯永假注書李德鉉尹光顔記注官承膺祚記事官金祖淳文臣講試官仁陵君李在協右參贊徐有隣行副司直閔鍾顯吏曹參議李集斗行副司直曺允大權李夔武臣講試官知敦寧鄭昌聖兵曹判書金履素行副護軍李漢昌兵曹參議朴天衡行副護軍尹得逵僉知中樞府事朴基豐行副護軍李煜以次進伏訖上曰武所命官李在協爲文所命官先爲進前考講武所命官鄭昌聖亦爲催促入參武臣則於西邊夾軒考講可也上曰事變注書亦令入來收栍如以家遠未及入來則就應講人中差出收栍可也考講畢命前後留院上疏竝持入賤臣承命持入上命書傳敎曰日前領相登筵時已有筵話銓長之數遞可悶處分不過體例間事前吏曹判書尹蓍東敍用仍任前職牌招開政又命書傳敎曰人日製以大輪次設行事有命念一日酌獻禮相値自念日勿拘齋日當於無故日設行而大提學聞以情理之難於離捨不欲上來擧行云此非經宿之事出題之後雖無文衡自有領相以下諸考官可以考試且欲差待榜出後下去以十餘考官了當亦當不踰數時旣頒之命豈可旋寢大提學金鍾秀待大臣出令趁期上來出題事分付履素曰今番都政仕滿陞六虛司果者其數夥然從前如此之時則東銓雖有守令窠自實職中移擬以爲次次陞付而日昨守令差除出自實職之外如是則許多司果將無以收殺此後則堂下守令必就兵批參上實職中檢擬以爲虛司果區處之地何如上曰虛司果之夥然未有甚於近日數至十餘日前洪原望筒欲還給而未果矣卿言是矣此後兩銓虛司果區處間除非拔例擇差之窠則以時仕參上擬望新除洪原縣監望筒勿施仍令該曹今日政差出可也出擧條豐之曰筵席事體何等嚴重而別雲劍徐有寧屢次勦說誠極未安推考何如上曰依爲之出擧條上命退諸臣以次退出
정조 11년
丁未正月十七日辰時上御重熙堂承旨入侍時左副承旨趙衍德記事官金孝建李相璜金祖淳以次進伏訖上曰都承旨入侍賤臣承命出與行都承旨沈豐之偕入進伏命書傳敎曰人日製在近兩館提學當備員進參文任中時帶藥院人許遞前望外任外無一人無故者弘文提學之代以在京無故人擬入事分付又命書傳敎曰二十一日當行景慕宮酌獻禮該房知悉命退諸臣以次出
정조 11년
行都承旨沈豐之坐左承旨李亨元坐右承旨李祖承坐直左副承旨洪仁浩坐右副承旨洪義榮坐直同副承旨金魯永坐注書金孝建病一員未差假注書尹光顔仕李德鉉仕直事變假注書李德淵仕
정조 11년
沈豐之啓曰明日經筵取稟傳曰停
정조 11년
李亨元啓曰禁衛營將官來言今日本營軍兵日次私習云矣敢啓傳曰知道
정조 11년
李亨元啓曰御營廳將官來言今日本廳軍兵日次私習云矣敢啓傳曰知道
정조 11년
傳于沈豐之曰新除授弘文提學牌招察任
정조 11년
沈豐之啓曰弘文提學洪良浩時無職名令該曹口傳付軍職何如傳曰允
정조 11년
傳于洪義榮曰政官牌招開政
정조 11년
有政吏批判書尹蓍東進參判未差參議李集斗進承旨洪義榮進以李在學爲大司憲金翊休爲大司諫李庚運爲校理李百亨爲副校理李尙度爲修撰申馥爲副修撰洪良浩爲弘文提學金晩淳爲監察李輪爲監察洪義浩爲南學敎授朴伈爲開城經歷
정조 11년
有政兵批判書金履素病參判申益彬進參議朴天衡病參知柳誼病承旨李亨元進以吳載純李秉模洪檢金憙嚴思晩朴天行申耆爲副司直
정조 11년
傳于李祖承曰飭已行時囚竝分揀放送
정조 11년
以尹羽烈權儐囚單子傳于李亨元曰分揀放送
정조 11년
承旨前望單子入之李祖承落點
정조 11년
兵曹口傳政事以崔景岳朴廣源李書九李庚運李百亨申馥趙雲紀李彦祜爲副司果
정조 11년
兵曹口傳政事以洪良浩爲副司直
정조 11년
注書金孝建病代以李德鉉爲假注書
정조 11년
傳于金魯永曰推考房承旨入侍
정조 11년
傳于洪義榮曰右承旨入侍
정조 11년
傳于金魯永曰右副承旨入侍
정조 11년
李亨元啓曰明日朝參兩司長官當爲進參大司憲李在學大司諫金翊休竝待開門牌招以爲進參之地何如傳曰允
정조 11년
傳于金魯永曰完伯疏亦在付丙中誤以例批書頒當該承旨推考今日又見嶺伯疏大體與完伯疏無異亦已付丙此意自政院題送書目
정조 11년
洪義榮以兵曹言啓曰明日朝參時侍衛禁軍等別將當爲領率而別將白東俊以武科初試試官進去依前例以一番內禁衛將吳載徽兼領擧行之意敢啓傳曰知道
정조 11년
沈豐之以成均館大司成言啓曰今正月儒生上旬輪次今二十二日定行之意敢啓傳曰知道
정조 11년
金魯永以成均館大司成言啓曰因獻納權恢上疏批旨內通讀事風聞有難盡信爾言旣有指的査處在所不已令大司成知悉擧行事命下矣通讀講製時本館下吏之待令試所者問名査出賄賂有無淆雜委折及數三鄕儒招致捽曳等事一一覈問反覆究詰則諸吏等所告內以爲今番通讀期日已迫不得已使諸郞官分所考講製抄則大司成親執考試而本館掌務官博士李彙以伊日守香官使他郞官替守香所來參試事諸儒生畢竟起鬧以致紛紜鄕儒捽曳事則伊日本館下吏偶過泮村之際一儒生因他事招致以不卽應答之故略加詰責而已初無捽曳之擧亦無通讀事數罪之言至於賄賂一款實無所犯千萬瞹昧云云一辭納招終不首告事旣暗昧無以覈出而渠輩若無一毫所犯則傳說豈如是狼藉至於臺章論列之境乎其所發明有難準信當該諸吏自本館嚴治以懲日後掌務官博士李彙身爲守香官擅離香所無端參試致此紛紜之狀誠極可駭其罪狀令該府拿問處之何如傳曰允
정조 11년
李亨元以武一所試官言啓曰今日本所柳葉箭片箭應射擧子自天字至歲字一千四百人內柳葉箭入格二十人片箭入格十四人合爲三十四人而日暮姑停之意敢啓傳曰知道
정조 11년
李亨元以武二所試官言啓曰臣所今日自天字至號字柳葉箭應試二千五百人內已入格爲六十二人未及試取爲六千十一人而日暮姑停之意敢啓傳曰知道
정조 11년
李亨元以武一所試官言啓曰本所今日平明開場柳葉箭片箭應射擧子自律字仍爲試取之意敢啓傳曰知道
정조 11년
李亨元以武二所試官言啓曰臣所今日平明開場自巨字柳葉箭仍爲試取之意敢啓傳曰知道
정조 11년
洪義榮以武一所試官言啓曰今日本所柳葉箭片箭應射擧子自律字至裳字三千人內柳葉箭入格二十五人片箭入格二十三人合爲四十八人未及試取二千七百九十六人而日暮姑停之意敢啓傳曰知道
정조 11년
洪義榮以武二所試官言啓曰臣所今日自巨字至王字柳葉箭應試三千九百人內已入格爲七十二人未及試取爲二千一百十一人而日暮姑停之意敢啓傳曰知道
정조 11년
大司憲洪良浩疏曰伏以天心默佑慈敎誕宣亂本逆折於將萌邦基永鞏於幾危載揚功烈而懿德丕彰親上冊寶而聖孝益光臣民慶忭曷有其極仍伏念臣於臺地自來情勢便成鐵限數年以來屢除輒違每蒙體諒之恩至於昨秋則進伏闕外恭俟重勘特承情勢似然之敎不加之罪卽解其職臣常感泣銘鏤竊以爲從玆以往永謝臺端獲全微諒不意今者忽伏承憲職除命臣誠惝怳震悸不省攸措區區難進之義已悉於前後疏避今不敢更事煩瀆而冒犯違傲冞增死罪臣旣不以見職自居何可開口言事而義重沐浴誠切憂憤竊附古人以言代身之義惟聖明垂察焉噫嘻昨冬逆變卽是亘古所無兇賊伏在肘腋危亡迫於呼吸倘非我慈聖燭理炳幾劈破窩窟則國家安得有今日乎連謀之將相雖已鋤治二行刀割至若妖宇凶謙之情節狼藉輸款明白者不由金吾遽先酌斷或止於島置或免於孥戮將何以懲亂賊而洩輿憤乎嗚呼夏秋喪變尙忍言哉前後症形之疑怪昭著於諺敎之洞諭一字一涕心裂膽顫凡今在廷之臣以曁輿儓之賤莫不奔走叫叩必欲卽地究覈以雪冤憤先將逆醫妖媼嚴加盤問庶得端緖而奈殿下一例靳許以遏擧國之情臣不勝痛哭而流涕矣試以近日事言之龜柱之滌名丹書又在此際如彼元惡未伏邦刑旣斃之後又洗鐵案天下後世將何以明其罪醜徒餘孽將何以戢其心乎至若趙時偉之負犯實是人臣之極罪渠與宇鎭旣似風牛之不及而始受擬帥之目終有陽護之跡不思嚴斥猶夫羈縻以致妖逆之跳踉幾成滔天之變亂顧厥罪當如何而況於邦慶之初敢懷不悅之色至發太早之言此豈人臣所可萌於心而發諸口者耶有一於此誅戮猶輕嚴覈得情明正其罪斷不可已也嗚呼亂逆層生人心縻屆凡所以懲前毖後拔本塞源之道尤當百倍常時其何可翫愒容覆以貽他日無窮之憂乎伏乞深加睿思夬揮乾斷盡將臺論一循公議宗社幸甚臣民幸甚顧今試場方設召牌儼臨而株守難回進身無路臣罪至此益無所逃惟願亟降威譴以警具僚以靖私義焉答曰省疏具悉勿煩卿其勿辭行公
정조 11년
同義禁趙瑍疏曰伏以慈敎誕宣王討亟行縟禮載擧於賀庭徽烈益彰於顯冊聖孝冞光宗社再安臣民慶忭率普惟均仍伏念臣方帶同春秋而臣弟臣璥新膺中書除拜之命旣兼本館監事之任臣之所叨職名在法當遞玆敢援例陳章伏乞聖明俯垂諒察特命遞改以存公格以安私分焉答曰省疏具悉疏辭下該曹稟處